text: 71-årig traktorfører dræbt
  20 juli 2011 kl. 09.56
  En 71-årig traktorfører blev onsdag formiddag dræbt på Ribevej nær Obbekjær ved Rødding.
  Den 71-årige kørte mod vest ad Ribevej, og han forsøgte at svinge til venstre ad Harrebyvej, da han blev ramt af en stor varevogn, som var i gang med en overhaling.
  Manden blev kastet af sin traktor, og han blev dræbt på stedet.
  Bilisten i varevognen kom ifølge de foreløbige oplysninger fra politiet kun lettere til skade.
  Politiet og bilinspektionen søger nu at kortlægge de nærmere omstændigheder ved ulykken.
  